Griekwas stel Brandt as hulpafrigter aan | Netwerk24
Deur Marnus Kok 27 Februarie 2021 12:01
Brendell Brandt is aangestel as hulpafrigter van Griekwas. Foto: Griekwas/Facebook
Brandt is laat in 2020 aangestel as hoofafrigter van die Griekwas-rugbyinstituut. Hy sal steeds ook in dié pos dien, sy pligte word net uitgebrei.
Benewens na die agterlyn omsien, sal Brandt ook verantwoordelik wees om die individuele vaardighede van die spelers te slyp.
Brandt is geen onbekende in Kimberley nie, hy het immers die Poubloues en ook die Pumas en Bulle in sy speeldae verteenwoordig
Hy sal egter nie die Poubloues dié naweek na Durban vergesel nie. Die Noord-Kapenaars kom Sondag daar teen die Haaie in hul eerste wedstryd van die seisoen in die voorbereidingsreeks te staan.
Sy afwesigheid die naweek in Durban is omdat die rugbyinstituut Maandag sy eerste studente in die Diamantstad verwelkom en Brandt moet seker maak dat alles daarvoor gereed is.
Brandt se aanstelling sal Scott Mathie, afrigter van Griekwas, die geleentheid gee om meer te fokus op sy rol as hoofafrigter. Mathie het verlede seisoen die span se agterlyn gebrei.